આ પત્રના અંતે હું તમને સહુને એ કહેવા માગું છું કે ગુજરાતી સાહિત્ય પરિષદ પોતાની આગવી પરંપરા ધરાવતી એક સો વર્ષ જૂની સંસ્થા છે. આપણે સહુ એક અમૂલ્ય વારસાના વાહકો છીએ. આપણે ગોવર્ધનરામ, ક.મા. મુનશી, રમણભાઈ નીલકંઠ, ગાંધીજી, ઉમાશંકર, દર્શક જેવા સાહિત્યકારોના પણ અનુગામી છીએ જેમણે ક્યારે ય નાનીમોટી પ્રાપ્તિ માટે મૂલ્ય સાથે સમાધાન નથી કર્યાં. અકાદમીની સ્વાયત્તતાના મુદ્દે સીધી લડતમાં સરકાર આપણને નથી હરાવી શકતી. અને એટલે પરાજીત એવી આ સરકાર અકાદમી દ્વારા સામ-દામ-દંડ-ભેદ જેવી રાજકીય કૂટનીતિઓ અપનાવી રહી છે. રાજેન્દ્ર પટેલ જેવા મિત્રો પરિષદમાં રહી સ્વાયત્તતા માટે લડત આપવાને બદલે સરકારની કૂટનીતિના એક ભાગ રૂપે આ સો વર્ષ જૂની સંસ્થાને છિન્નભિન્ન કરવા અને ભ્રષ્ટ કરવા કટિબદ્ધ છે. મારી તમને સહુ સાહિત્યકારમિત્રોને વિનંતી છે કે અકાદમીની સ્વાયત્તતાના મુદ્દે પરિષદમાં વિભાજન કરાવવા મથતાં તત્ત્વોથી સાવધ રહીએ. અકાદમીની સ્વાયત્તતા માટે લડત આપવાનો નિર્ધાર ગુજરાતભરના સાહિત્યકારોનો, ગુજરાતી પરિષદના સામાન્ય સભ્યોનો અને ઉમાશંકર જોશી, નિરંજન ભગત આદિ સાહિત્યકારોનો છે. વર્તમાન પ્રમુખ સિતાંશુ યશશ્ચંદ્ર એ નિર્ધારને આગળ ધપાવી રહ્યા છે. પરિષદની મધ્યસ્થના કે સામાન્ય સભ્ય તરીકે આપણું એ કર્તવ્ય છે કે શતાયુ પરિષદને આપણે અણનમ અને અજેય રાખીએ.બાકી તો ...